મોહનીશે વિચારવા માંડ્યું. અહીં વિચિત્ર જગ્યાએ આ છોકરો પહોંચ્યો શી રીતે હોય ? તેમણે બાળકનાં ખિસ્સા તપાસ્યા. સુંદર રીતે ગડી વાળેલો ઢિંગલાની પ્રિન્ટવાળો રૂમાલ હતો. બાકી કંઈ નહોતું પણ એના પરથી એટલું તો નક્કી થયું કે તેની માતા ઘણી ચીવટવાળી હોવી જોઈએ. કપડાં પણ સરસ હતાં. વાળ સુંદર રીતે કપાવેલા હતા. એટલે કુટુંબ પણ સારું હશે. હવે તેમણે ઈશારાની ભાષા શરૂ કરી. કઈ બાજુથી આવ્યો ? ચારેબાજુ બતાવીને પૂછ્યું. બસ બતાડી. બસમાંથી ઊતરી પડ્યો ? કાર બતાવી. કારમાંથી ઊતર્યો ? બાઈક પણ બતાવી. પણ બાળકે કોઈ રિએક્શન ના આપ્યું. હવે મોહનીશને ચિંતા થઈ. તેમણે આજુબાજુ દૂર સુધી જોયું. પોતે જ કંઈ ફસાયા નથી ને ? કોઈ દૂરથી તેમને ઑબ્ઝર્વ કરતું હોય ? અત્યારે અજાણ્યા બાળક જોડે પોતે જ ક્યાંક વાંકમાં આવી ન જાય. પણ આવા નાના ભૂલકાને આમ રોડ પર રઝળતું પણ ન છોડાય ને ? હવે તે પોતે સ્‍હેજ પ્રેક્ટિકલ પરિસ્થિતિમાં આવ્યા.